“บิตคอยน์” พุ่งทะลุ 20,000 เหรียญ อานิสงส์ดอลลาร์อ่อนค่า
“บิตคอยน์” พุ่งทะลุ 20,000 เหรียญ ได้รับอานิสงส์ดอลลาร์อ่อนค่าและการชะลอตัวบอนด์ยีลด์สหรัฐ ขณะที่นักลงทุนคลายความกังวลเร่งปรับขึ้นอัตราดอกเบี้ยของเฟด หลังการเปิดเผยตัวเลขเศรษฐกิจที่อ่อนแอ
“บิตคอยน์” พุ่งทะลุ 2 หมื่นเหรียญ ได้รับอานิสงส์ดอลลาร์อ่อนค่าและการชะลอตัวบอนด์ยีลด์สหรัฐ ขณะที่นักลงทุนคลายความกังวลเร่งปรับขึ้นอัตราดอกเบี้ยของเฟด หลังการเปิดเผยตัวเลขเศรษฐกิจที่อ่อนแอ
4 ต.ค. 2565

ผู้สื่อข่าวรายงานว่า บิตคอยน์พุ่งทะลุระดับ 20,000 ดอลลาร์ในวันนี้ โดยได้อานิสงส์จากการอ่อนค่าของดอลลาร์ และการชะลอตัวของอัตราผลตอบแทนพันธบัตรรัฐบาลสหรัฐ ขณะที่นักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของธนาคารกลางสหรัฐ (เฟด) หลังการเปิดเผยตัวเลขเศรษฐกิจที่อ่อนแอ
โดยข้อมูลจาก Coinmarketcap ระบุว่า บิตคอยน์พุ่งขึ้น 5% สู่ระดับ 20,071.20 ดอลลาร์ในการซื้อขายวันนี้
อย่างไรก็ดี บิตคอยน์ยังคงปรับตัวต่ำกว่าระดับ 69,000 ดอลลาร์ที่เคยทำไว้ในเดือนพ.ย.2564 ซึ่งเป็นระดับสูงสุดเป็นประวัติการณ์ ก่อนที่จะทรุดตัวลงต่ำกว่าระดับ 20,000 ดอลลาร์ในเดือนมิ.ย.2565 ท่ามกลางความกังวลที่ว่า การที่เฟดเร่งปรับขึ้นอัตราดอกเบี้ยและปรับลดขนาดงบดุลจะฉุดสภาพคล่องในตลาด และส่งผลให้เศรษฐกิจสหรัฐเผชิญภาวะถดถอย
โดย FedWatch Tool ของ CME Group บ่งชี้ว่า นักลงทุนให้น้ำหนัก 58.5% ที่เฟดจะปรับขึ้นอัตราดอกเบี้ย 0.75% สู่ระดับ 3.75-4.00% ในการประชุมวันที่ 1-2 พ.ย. หลังจากที่ก่อนหน้านี้ให้น้ำหนักสูงถึง 68.1%
นอกจากนี้ นักลงทุนเพิ่มน้ำหนักสู่ระดับ 41.5% ต่อการคาดการณ์ว่าเฟดจะปรับขึ้นอัตราดอกเบี้ย 0.50% ในการประชุมดังกล่าว
ขณะที่นักลงทุนคลายความกังวลเกี่ยวกับการเร่งปรับขึ้นอัตราดอกเบี้ยของเฟด หลังสหรัฐเปิดเผยดัชนีภาคการผลิตต่ำสุดในรอบกว่า 2 ปี
สำหรับสถาบันจัดการด้านอุปทานของสหรัฐ (ISM) เปิดเผยว่า ดัชนีภาคการผลิตของสหรัฐร่วงลงสู่ระดับ 50.9 ในเดือนก.ย. ซึ่งเป็นระดับต่ำสุดในรอบกว่า 2 ปี หรือนับตั้งแต่เดือนพ.ค.63 และต่ำกว่าที่นักวิเคราะห์คาดการณ์ที่ระดับ 52.3 จากระดับ 52.8 ในเดือนส.ค.
ทั้งนี้ ดัชนีภาคการผลิตได้รับผลกระทบจากการหดตัวของคำสั่งซื้อใหม่ ซึ่งเป็นการหดตัวลงเป็นครั้งที่ 3 ในปีนี้ ขณะที่การจ้างงานหดตัวเป็นครั้งที่ 4